የቀድሞው ማዕከላዊ እስር ቤት በጎብኚዎች ዕይታ
ዓርብ ጳጉሜን 1 ቀን 2011 ዓ.ም. ለሕዝብ ጉብኝት ክፍት የተደረገው የቀውሞው ማዕከላዊ እስር ቤት የመጀመርያዎቹን ጎብኚዎች ሲያስተናግድ፣ ከተገኙት ብዙዎች የቀድሞ ታሳሪዎች ነበሩ፡፡ ከደርግ መንግሥት እስከ ኢሕአዴግ መንግሥት ድረስ በማዕከላዊ ታስረው የነበሩ ጎብኝዎች፣ ከሌሎች ጎብኚዎች በተለየ የታሰሩባቸውን ክፍሎች ቀድመው ለማየትና ያሳለፉትን ሰቆቃ ለመግለጽ ጥድፊያ ይታይባቸው ነበር፡፡ የፌዴራል ጠቅላይ ፍርድ ቤት ፕሬዚዳንት ወ/ሮ መዓዛ አሸናፊንና ጠቅላይ ዓቃቤ ሕግ አቶ ብርሃኑ ፀጋዬን ጨምሮ በርካቶች በተገኙበት በማዕከላዊ እስር ቤት በተደረገው ጉብኝት፣ ብዙዎች ግራ በተጋባና ባለማመን ስሜት ውስጥም ይታዩ ነበር፡፡ ብዙዎቹ የቀድሞ ታሳሪዎች የታሰሩባቸው ክፍሎች ዕድሳት ተደርጎባቸው በማየታቸውም ደስተኛ አልነበሩም፡፡ ለዚህም የሰጡት ምክንያት ያሳለፉዋቸውን ከባድ ጊዜያት የሚጠቁሙ በርካታ ጽሑፎቻቸው በመጥፋታቸው፣ እነዚያ አስፈሪ ክፍሎች በቀለምና በመብራት በማሸብረቃቸው ደስተኛ እንዳልሆኑ ከፊታቸው ይነበብ ነበር፡፡ በሳንቲም ጭምር እየፋቁ ያስቀሯቸው የጽሑፎቻቸው መልዕክቶች መኖር ነበረባቸው ሲሉም ተደምጠዋል፡፡ የማዕከላዊ ምድረ ግቢን ለመጀመርያ ጊዜ የረገጡ ጎብኚዎችም ቢሆኑ፣ ሲፈጸምበት ከነበረው ድርጊት አንፃር ሲከብዳቸው ይታዩ ነበር፡፡ በተለይ ‹‹ሸራተን›› እና ‹‹ሳይቤሪያ›› የሚባሉ መታሰሪያዎች ለጎብኝዎች ዕይታ ከባድ ነበሩ፡፡ በምሥሉ ላይ የሚታየውን ‹‹ሸራተን›› በመባል የሚታወቀውን ማሰሪያ የመጀመርያዎቹ ጎብኚዎች ሲያዩት ነው፡፡